Diari Oficial de la Generalitat Valenciana


Sumari del DOGV 8243, del 27-02-2018 (2018/1569)

RESOLUCIÓ de 29 de gener de 2018, del president de l'Agència Valenciana del Turisme, per la qual es convoquen els Premis Turisme Comunitat Valenciana 2017.
-----------------------------------------------------------------------------------------------------------------------------------------------------------

### Dades del document

Número de DOGV
:   8243

Data del DOGV
:   27-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1569


Data del document
:   29-01-2018

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * distinció honorífica

RESOLUCIÓ de 29 de gener de 2018, del president de l'Agència Valenciana del Turisme, per la qual es convoquen els Premis Turisme Comunitat Valenciana 2017. [2018/1569]  
La Comunitat Valenciana és una de les destinacions de referència a Europa gràcies a la nostra oferta turística variada i a l'atractiu del nostre territori, la qual cosa evidencia, sens dubte, la nostra vocació turística manifesta. Aquesta dinàmica favorable de l'activitat turística és el resultat de múltiples factors, entre els quals destaquen el dinamisme de les empreses turístiques valencianes i la configuració, al voltant de recursos i serveis valorats turísticament, de productes singulars i genuïns que contribueixen a diferenciar-nos davant d'altres territoris, i l'especialització progressiva de les nostres destinacions en el mercat turístic sobre la base de la pròpia idiosincràsia i els atributs socials i ambientals, que les fan úniques.  
A aquest fet indiscutible s'uneix el compromís assumit pel Consell de la Generalitat a través de l'Agència Valenciana del Turisme, en la condició que té de membre afiliat a l'Organització Mundial del Turisme, d'incorporar els principis del Codi Ètic Mundial per al Turisme en les lleis, les normes i les pràctiques professionals corresponents, així com la difusió d'aquests principis entre els agents i els actors turístics valencians amb el propòsit d'impulsar un turisme cada vegada més sostenible, ètic i inclusiu a la Comunitat Valenciana.  
Aquest compromís es concreta en el Codi Ètic del Turisme Valencià, per la qual cosa aquesta resolució de convocatòria dels Premis Turisme Comunitat Valenciana que atorga la Generalitat té per objecte promoure i reconéixer conductes i comportaments que estiguen inspirats en els principis que sustenten aquest codi, que també recull el deure dels agents públics de cooperar en l'aplicació dels principis que hi marca.  
  
Per tot això, i tenint en compte que el turisme és un instrument de desenvolupament personal i col·lectiu, un factor de desenvolupament sostenible del patrimoni cultural així com una activitat beneficiosa per a les societats receptores, s'ha incorporat a aquesta convocatòria de premis, sota criteris d'objectivitat, transparència i publicitat, el reconeixement institucional de la Generalitat a les iniciatives, les propostes i les actuacions que han dut a terme en 2017 els diversos agents turístics valencians en àmbits tan estratègics com l'impuls a la formació i la innovació en el sector, la promoció diferencial de la nostra oferta o el foment del turisme inclusiu, ètic o sostenible, que són, tots, elements que aporten un gran valor afegit a una activitat, la turística, que tanta transcendència té per a l'economia, el desenvolupament i la cohesió social i territorial de la Comunitat Valenciana.  
Per tot el que s'ha dit anteriorment, i d'acord amb les competències assignades per l'article 5 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, resolc:  
  
Article 1. Objecte  
Aquesta resolució té com a objecte el fet de regular el procediment de concessió dels Premis Turisme Comunitat Valenciana 2017 a qui haja destacat per la seua labor a favor del turisme de la Comunitat Valenciana, i fer una distinció a les persones, les entitats o les institucions que, de manera notable, hagen contribuït al desenvolupament, el foment i la promoció del turisme, participant o col·laborant amb l'acció de la Generalitat en pro d'un sector estratègic per a l'economia i la societat valenciana, en els quals concórreguen algun o alguns dels mèrits assenyalats en l'article següent.  
  
Article 2. Modalitats i mèrits  
Els Premis Turisme Comunitat Valenciana, en l'edició corresponent a 2017, tenen les modalitats següents:  
1. A la trajectòria turística  
S'atorgarà a qui s'haja distingit, al llarg dels anys, per l'execució d'activitats que repercuteixen de manera positiva en el turisme de la Comunitat Valenciana, de manera que es reconeguen els mèrits de persones o col·lectius que es caracteritzen pel seu esforç i dedicació, tant en el desenvolupament d'iniciatives empresarials o de dinamització de productes i destinacions turístiques de la Comunitat Valenciana, com en el desenvolupament de la seua professió o activitat per mitjà d'una participació activa i participativa dins de les empreses, en pro del nostre turisme.  
  
2. A la investigació i la innovació en turisme  
S'atorgarà a qui, durant 2017, haja desenvolupat projectes d'investigació i/o de base innovadora aplicats sobre l'activitat turística, ja siga en l'àmbit de la creació o la gestió d'empreses, la configuració de nous productes turístics, el reposicionament de destinacions o la especialització d'aquestes, o en qualsevol altra actuació d'índole similar que comporte un increment de la competitivitat del sector turístic valencià.  
  
  
3. A la promoció i la comunicació turística  
S'atorgarà a qui, durant l'any 2017, haja dut a terme accions de promoció o campanyes de comunicació turístiques noves, tant des de l'àmbit d'empresa turística i en relació als serveis que aquesta oferisca al consumidor turístic, com des del fet de posar en el mercat productes turístics singulars. Així mateix, s'inclouen en aquesta modalitat les iniciatives desenvolupades per les destinacions turístiques que sempre hagen suposat una millora clara del posicionament que tinguen en els mercats per mitjà de l'execució d'activitats de promoció i comunicació que incidisquen en els seus valors diferencials i l'execució de les quals haja comportat un increment de fluxos turístics cap a aquestes.  
  
4. Al turisme sostenible  
S'atorgarà a qui, durant 2017, haja contribuït significativament al desenvolupament d'iniciatives que hagen suposat una millora clara de la competitivitat d'un producte o una destinació turística per mitjà de l'aplicació de criteris d'excel·lència i sostenibilitat per al desenvolupament, i es valorarà de manera especial totes les actuacions que s'hagen dirigit a augmentar la sensibilització respecte de la contribució del turisme sostenible al desenvolupament, així com les altres que hagen servit per a fer del turisme un catalitzador de canvi positiu en algun dels àmbits següents:  
a) Creixement econòmic sostenible  
b) Generació d'ocupació i reducció de la pobresa  
c) Ús eficient dels recursos i protecció del medi ambient  
d) Foment dels valors culturals i la diversitat del patrimoni  
  
5. Al turisme inclusiu i responsable  
S'atorgarà a qui, durant 2017, haja contribuït significativament a la millora de l'accessibilitat en tots els components del sector turístic, partint de la base que l'accessibilitat integral millora la qualitat de l'oferta turística i li dóna un valor afegit, a més del fet que permet gaudir de l'oci als turistes amb limitacions en les seues capacitats físiques o intel·lectuals, amb disminució o pèrdua de les capacitats sensorials auditives o visuals, amb plurideficiències, d'edat avançada, amb lesions temporals que redueixen les seues capacitats, embarassades en un estat de gestació avançat que tenen la mobilitat física temporalment reduïda, i turistes que transporten cotxes de bebé o altres elements que en dificulten la mobilitat. També es valorarà el desenvolupament d'activitats o iniciatives dirigides al desenvolupament del Codi Ètic del Turisme Valencià, que hagen implantat accions de responsabilitat social empresarial o corporativa.  
  
Article 3. Candidatures  
Podran optar als Premis Turisme Comunitat Valenciana les persones, tant físiques com jurídiques, les entitats i les institucions, públiques o privades, nacionals o estrangeres, que hagen destacat en alguna de les modalitats convocades per l'aportació contínua i rellevant que han fet al desenvolupament turístic de la Comunitat Valenciana.  
  
Article 4. Proposta i presentació de les candidatures  
1. La proposta de candidatura per a la concessió del premi la pot fer la pròpia persona candidata o qui, tenint coneixement del treball o l'activitat que ha dut a terme algun possible candidat, ho considere oportú.  
  
A aquest efecte, l'Agència Valenciana del Turisme, pot presentar candidatura a favor de qui considere pertinent, sempre que en aquesta concórreguen les condicions necessàries per a la possible participació.  
2. La candidatura a qualsevol de les modalitats de premis convocades s'ha de presentar amb l'imprés oficial normalitzat emplenat, disponible en l'adreça d'internet www.turisme.gva.es, junt amb el qual s'ha de presentar la documentació que s'especifica en l'article següent.  
  
3. En l'imprés esmentat s'ha d'indicar la modalitat o les modalitats de premi a què es presenten, si bé aquesta elecció no és vinculant per al jurat, que podrà adscriure la candidatura a una altra modalitat diferent a l'assenyalada si les característiques d'aquesta ho fan oportú.  
4. Si una candidatura no especifica la modalitat a què concorre, el jurat podrà optar per incloure-la en la que considere més oportuna per les característiques que tinga, o bé excloure-la, en cas que no tinga els requisits necessaris per a integrar-se en alguna modalitat.  
5. L'imprés de formalització de les candidatures s'ha de presentar en el Registre General de l'Agència Valenciana del Turisme, situat a València, ciutat administrativa 9 d'Octubre, carrer de la Democràcia, 77, torre 2, planta 3, sense perjudici del que s'ha establit en l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
Article 5. Documentació  
Junt amb l'imprés normalitzat de candidatura, emplenat degudament, que figura en l'annex I d'aquesta resolució, s'ha d'acompanyar la documentació següent:  
a) Una memòria explicativa dels mèrits que s'han de valorar en la modalitat respectiva, en la qual s'ha de fer una referència detallada a les activitats o les iniciatives que, de manera notable, hagen contribuït al desenvolupament, el foment i la promoció del turisme, participant o col·laborant amb l'acció de la Generalitat en pro d'aquest sector estratègic per a la Comunitat Valenciana, sempre en funció de la modalitat a què es presente la candidatura.  
b) Qualsevol altre document necessari per a acreditar la veracitat de la informació que conté la memòria o els que es considere que el jurat haja de valorar per a l'obtenció del premi.  
  
Article 6. Termini de presentació  
El termini de presentació de candidatures s'iniciarà l'endemà de la publicació d'aquesta resolució en el Diari Oficial de la Generalitat Valenciana i s'acabarà el 15 de maig de 2018.  
  
Article 7. Tramitació de candidatures i selecció de propostes  
1. Una vegada s'haja acabat el termini de presentació de candidatures, no es podrà presentar documentació addicional, llevat que el jurat la requerisca a la persona candidata o proponent, de conformitat amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques, amb indicació que si no ho fa així en un termini de 10 dies, es considerarà que desisteix de la sol·licitud, amb la resolució prèvia, que s'ha de dictar en els termes que preveu l'article 21 de l'esmentada Llei 39/2015.  
2. L'estudi i la revisió de la documentació aportada els durà a terme el personal tècnic de l'Àrea de Competitivitat Turística de l'Agència Valenciana del Turisme.  
  
Article 8. Jurat  
1. La Presidència de l'Agència Valenciana del Turisme designarà per resolució un jurat encarregat d'admetre i, si escau, valorar les candidatures presentades als Premis Turisme Comunitat Valenciana 2017. Aquest jurat tindrà àmbit autonòmic i estarà compost pels membres següents:  
a) President o presidenta:  
La persona que ocupe la Direcció de l'Agència Valenciana del Turisme com a titular, o la persona que ocupe el lloc d'adjunt/a a la direcció d'aquesta com a suplent.  
b) Vocals:  
- Tres persones, una per cada província de la Comunitat Valenciana, designades per la Presidència de l'Agència Valenciana del Turisme, entre personalitats de prestigi reconegut en l'àmbit del turisme valencià, i tres suplents per al cas d'impossibilitat d'assistència.  
- Tres persones com a titulars i tres com a suplents, en representació de les universitats valencianes, designades per la presidència de l'Agència a proposta de la Presidència de la Conferència de Rectors de les Universitats Públiques Valencianes (CRUPV).  
- Una persona com a titular, i un suplent, com a representants dels municipis turístics de la Comunitat Valenciana, designats per la Presidència de l'Agència a proposta de la Presidència de la Federació Valenciana de Municipis i Províncies.  
c) Secretari o secretària:  
La persona que ocupe la direcció de l'Àrea de Competitivitat Turística de l'Agència Valenciana del Turisme com a titular, o la persona que ocupe la direcció del Servei de Planificació i Estratègia Turística com a suplent.  
2. En les actuacions que faça, el jurat es regirà pel que es disposa en la secció 3a del capítol II del títol preliminar de la Llei 40/2015, d'1 d'octubre, de règim jurídic del sector públic, i serà necessari per a la constitució vàlida d'aquest, a l'efecte de la celebració de sessions, deliberacions i presa d'acords, l'assistència, presencial o a distància, del president/a i el secretari/ària o, si escau, de qui els suplisquen, i la de la meitat, almenys, dels membres del jurat, segons l'article 17.2 de la Llei 40/2015 esmentada.  
3. En cas que un membre titular del jurat no el puga substituir el seu suplent, aquest podrà delegar el seu vot, per escrit, en un altre membre del jurat, si bé un mateix membre del jurat no pot acumular més d'un vot delegat.  
  
Article 9. Criteris d'avaluació  
Per a la valoració de les candidatures admeses, el jurat utilitzarà els criteris d'avaluació següents:  
1r. L'aportació efectiva de la iniciativa al desenvolupament del turisme a la Comunitat Valenciana segons la modalitat de premi a què s'opte.  
2n. El grau de sintonia que hi haja entre la candidatura i les directrius del Codi Ètic del Turisme Valencià.  
3r. La singularitat de la proposta presentada.  
4t. La contribució de la iniciativa a la desestacionalització de l'activitat turística.  
5é. I la repercussió d'aquesta en mitjans de comunicació i imatge de la Comunitat Valenciana.  
  
Article 10. Valoració dels criteris d'avaluació  
Els criteris d'avaluació establits en l'article anterior els valorarà el jurat de manera independent, amb l'aplicació d'un sistema de puntuació d'escala Likert del 0 al 6, sense decimals, i que són:   
0 = gens  
1 = molt poc  
2 = poc  
3 = suficient  
4 = bastant  
5 = molt  
6 = moltíssim  
De manera que una candidatura podrà obtindre una puntuació màxima de 30 punts i mínima de 0.  
  
Article 11. Actuació del jurat  
1. Una vegada s'haja acabat el termini de presentació de candidatures, i després de l'estudi d'aquestes pel personal tècnic de l'Àrea de Competitivitat Turística, el jurat es reunirà per a la determinació de les que resulten admeses perquè compleixen amb les exigències d'aquesta convocatòria, així com la modalitat en la qual participaran en els premis. De la reunió esmentada s'alçarà l'acta corresponent.  
2. L'admissió o la inadmissió de les candidatures, i en cas d'admissió, la modalitat per la qual competisquen, la notificarà als interessats el president o la presidenta del jurat.  
  
Article 12. Menció especial  
Amb caràcter extraordinari, i a proposta del president o la presidenta del jurat, es podrà atorgar una menció especial a la candidatura presentada en aquesta convocatòria que no haja obtingut premi però que, segons el parer del jurat, haja de ser distingida per la contribució important que fa al sector turístic valencià amb caràcter general o per altres qüestions que valore el jurat a aquest efecte.  
  
Article 13. Concessió de premis i publicació  
1. El jurat es reunirà novament per a la valoració definitiva de les candidatures admeses i, després de les deliberacions necessàries, proposarà la concessió dels premis a la Presidència de l'Agència Valenciana del Turisme. De la reunió esmentada s'alçarà l'acta corresponent.  
2. El jurat només pot proposar la concessió d'un premi per modalitat a la candidatura que haja obtingut una puntuació més alta, o a més d'una candidatura en cas d'empat en la puntuació, en aquest cas el premi es concedirà ex aequo.  
3. El president o la presidenta del jurat dirimirà amb el seu vot de qualitat els empats possibles i elevarà a la Presidència de l'Agència Valenciana del Turisme la proposta de concessió de premis.  
4. Els Premis Turisme Comunitat Valenciana 2017 i, si escau, la menció especial, es concediran per mitjà de la resolució del president de l'Agència Valenciana del Turisme, que es publicarà en el Diari Oficial de la Generalitat Valenciana, en el termini màxim de sis mesos a comptar de l'acabament del termini de presentació de candidatures. Aquests premis es poden declarar deserts en qualsevol de les modalitats que tenen, en cas que cap de les propostes per a la concessió d'aquests tinga els mèrits suficients.  
  
Article 14. Lliurament dels premis  
1. El lliurament de premis tindrà lloc en el marc dels actes organitzats per la Generalitat Valenciana amb motiu del Dia Mundial del Turisme de 2018.  
2. Els premis tenen caràcter honorífic exclusivament, per la qual cosa no comporten cap prestació econòmica.  
  
Article 15. Ús de la imatge dels premis  
1. L'obtenció del premi permet la possibilitat que els premiats puguen usar la imatge d'aquests per mitjà de la publicitat de la seua obtenció, amb capçaleres, anuncis i memòries, i hi han d'especificar l'any i la modalitat. També poden publicar o difondre aquesta concessió en qualsevol mitjà de comunicació.  
2. A l'efecte del paràgraf anterior, l'Agència Valenciana del Turisme facilitarà als premiats que ho sol·liciten, en format JPG, la imatge dels Premis Turisme que poden utilitzar i en la qual s'ha d'indicar l'any i la modalitat, que es troba en l'annex II d'aquesta resolució.  
  
Article 16. Registre de premis i límits a la concessió d'aquests  
1. A l'Agència Valenciana del Turisme hi haurà un registre actualitzat degudament en què s'anotaran totes les concessions dels Premis Turisme Comunitat Valenciana que es duguen a terme.  
2. Qui obtinga el Premi Turisme Comunitat Valenciana no en podrà obtindre de nou un altre en la mateixa modalitat en què se l'haja distingit.  
  
Contra aquesta resolució, que posa fi a la via administrativa, es pot interposar un recurs contenciós administratiu davant dels jutjats contenciosos administratius de València, dins del termini de dos mesos comptats des de l'endemà de la publicació d'aquesta, i, potestativament, es pot interposar un recurs de reposició davant de la Presidència de l'Agència Valenciana del Turisme, en el termini d'un mes, a comptar des de l'endemà de la publicació d'aquesta, tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, així com qualsevol altre recurs que es considere oportú.  
  
València, 29 de gener de 2018.- El president de l'Agència Valenciana del Turisme: Francesc Colomer Sánchez.